
BASES REGULADORES PER A L’ATORGAMENT D’AJUTS A L’ESCOLARITZACIÓ I ALS MENJADORS DE LES LLARS D’INFANTS MUNICIPALS ELS CURSOS ESCOLARS 2023-2024 i 2024-2025. 

1.- Objecte

L'objecte de les presents bases és regular l’atorgament d’ajuts individuals a l’escolarització i a l’ús del servei de menjador als infants matriculats a les llars d’infants municipals de Sant Pere de Ribes, d’acord amb el seu nivell de renda i per motius socials.

Les despeses d’inscripció i material i els serveis ampliats de matí i tarda no seran objecte de l’ajut.
En el cas dels infants d’infantil 2 (i2) serà objecte d’ajut la quota del mes de juliol i el servei de menjador.

2.- Finalitat de les subvencions

Aquestes subvencions hauran de contribuir a que les persones més vulnerables puguin fer front a la cobertura de les necessitats més bàsiques.

3.- Període d’execució i convocatòries

Els ajuts concedits a l'empara d'aquestes bases s'hauran de destinar a finançar ajuts individuals a l’escolarització i a l’ús del servei de menjador dels infants matriculats a les llars municipals, d’acord amb el seu nivell de renda i per motius socials, els cursos escolars 2023-2024 i 2024-2025. 

Cada any s’aprovarà la convocatòria ordinària on s’establirà el període en el que es podran presentar les sol·licituds. Se n’obrirà una d’extraordinària a partir de la finalització de l’ordinària pels infants que s’hagin incorporat a les llars d’infants per matrícula viva o per a tots aquells derivats per Serveis Socials i/o Diversitat i Ciutadania, inclosos aquells infants amb el reconeixement de protecció temporal per a persones desplaçades i/o amb la sol·licitud de protecció internacional admesa a tràmit i/o amb protecció subsidiària que no l’hagin pogut demanar en el període ordinari. 
Només serà objecte de modificació de l’ajut en els casos de seguiment per part de Serveis Socials i/o Diversitat i Ciutadania previ informe dels serveis tècnics dins del període ordinari o extraordinari.
S’obrirà una convocatòria ordinària que serà publicada al BOPB, E-Tauler i web municipal per cadascun dels cursos escolars. 


4.- Requisits de les persones beneficiàries 

Podran optar als ajuts a l’escolarització i a l’ús del servei de menjador les persones que compleixin els següents requisits:
1. Estar matriculat en alguna de les llars d’infants municipals de Sant Pere de Ribes.
2. No haver rebut altres ajuts ni beques que per aquests conceptes que es puguin plantejar  des de diverses administracions. 
3. Trobar-se al corrent en el compliment de les obligacions tributàries o davant la Seguretat Social imposades per les disposicions vigents, en la forma que es determini reglamentàriament. 
4. Que compleixen els  punts 2 i 3 de l’art.13 de la Llei 38/2003, de 17 de novembre, general de subvencions.
5. Haver presentat la Declaració de Renda si s’està obligat. Per a aquelles famílies en les que algun membre no hagi presentat la Declaració de Renda i està obligat a presentar-la, es desestimarà la seva sol·licitud.

5.- Descripció dels ajuts

S’atorgaran dos tipus d’ajuts: escolarització i menjador.

Els ajuts a l’escolarització i a l’ús del menjador s’atorgaran d’acord amb els barems econòmics que estableixi l’Ordenança del Preu Públic del Servei de Llars d’Infants Municipal vigent en la data de la sol·licitud, o en el seu defecte els que s’aprovin amb la corresponent convocatòria.

L’ajut per a l’assistència al servei de menjador només s’aplicarà als infants que en facin un ús diari. Quedaran exclosos els que hi assisteixin de manera esporàdica i serà motiu de revocació de l’ajut.

Les tarifes d’escolarització, menjador, així com despeses d’inscripció i materials s’aproven per Ple i apareixen publicades a l’Ordenança General de Preus Públics.

Es preveu que en casos de risc social i objecte de seguiment des de Serveis Socials i/o Diversitat i Ciutadania, es faci una valoració i es pugui aplicar una subvenció addicional sobre la quota resultant de renda familiar. La quantia de l’ajut anirà d’acord amb el resultat de la valoració, podent arribar al 100% de les respectives quotes.


6.- Documentació a presentar

En tots els casos

· Formulari de sol·licitud.
· DNI o NIE de la persona sol·licitant.
· Certificat electrònic de la inscripció de naixement o fotocòpia del llibre de família.
· Matrícula de l’alumne.
· Justificant de convivència.
· Còpia de les Declaracions de Renda de l’any anterior dels progenitors de l’infant o certificats d’ingressos. (En el període de valoració de les sol·licituds en convocatòria ordinària, durant el primer trimestre, la Declaració de Renda de l’any anterior no està disponible per a ésser consultada per Via Oberta, per aquest motiu es demana que s’aporti una còpia. Els progenitors de l’infant poden autoritzar a l’Ajuntament a consultar a Via Oberta).
· Declaració responsable i autorització del progenitor no sol·licitant de la subvenció per consultar Via Oberta.




Si la persona sol·licitant compleix alguna de les condicions següents, ha de presentar la documentació que s’especifica, si s’escau:

Si s’ha assenyalat alguna condició especial

· Infant amb dictamen de Necessitats Educatives Específiques: dictamen emès per l’Equip d’Assessorament i Orientació Psicopedagògica (EAP) del departament d’Educació de la Generalitat. 
· Discapacitat del 33% o superior de mare, pare, germà o de l’infant escolaritzat a la llar d’infants: certificat de l’ICASS o carnet acreditatiu
· Germans bessons o segon germà, ambdós escolaritzats en alguna de les llars d’infants municipals: matrícula dels infants
· Família nombrosa i les seves equiparacions segons l’article 2 de la Llei 40/2003 del 19 de novembre de 2003: carnet acreditatiu
· Sol·licitants de beca que hagin estat declarats víctimes de violència masclista: acreditació segons la normativa vigent


La persona sol·licitant pot autoritzar a l’Ajuntament a consultar a Via Oberta, a fi de verificar tot allò declarat en la sol·licitud, que pugui comprovar l’adequat compliment de les condicions necessàries per a l’accés a la subvenció/ajuda sol·licitada i les prohibicions i limitacions imposades per la legislació.

L’Ajuntament es reserva el dret a revisar l’expedient abans de finalitzar el curs escolar per comprovar totes les dades econòmiques i familiars que s’han declarat en la sol·licitud. 


7.- Termini, forma i lloc de presentació de les sol·licituds

La sol·licitud d’ajut i tota la documentació requerida s’haurà de presentar, en el termini que s’estableixi a la convocatòria, al Registre General de l’Ajuntament.

TRAMITACIÓ:

Telemàtica:  Les sol·licituds es podran presentar mitjançant instància especifica a través de la Seu electrònica del web municipal:  
https://seuelectronica.santperederibes.cat/seuelectronica/tramits/beques-llars

Cal que el pare, la mare o el tutor o tutora legal que faci el tràmit tingui una eina d’identificació digital, com pot ser la T-CAT, el DNI electrònic, el sistema Cl@ve o l’IdCAT Mòbil.

Presencial: A les oficines de l’OAC de Ribes o Les Roquetes de forma presencial, preferentment amb cita prèvia 

• OAC Ribes Plaça de la Vila, nº 1, Sant Pere de Ribes.
• OAC Les Roquetes Pl. de la Vinya d’en Petaca s/n, Les Roquetes.



La presentació de la sol·licitud de subvenció pressuposa el coneixement i acceptació de les normes que la regulen.


8.- Rectificació de defectes o omissions en la documentació

En cas que la documentació presentada sigui incorrecta i/o incompleta, es requerirà a la persona  beneficiària, perquè en el termini de deu dies hàbils, a comptar des de l'endemà de rebre el requeriment, procedeixi a la seva rectificació o aportació de documents necessaris, amb indicació que en cas contrari s'entendrà que ha desistit de la seva sol·licitud.


9.- Justificació i cobrament

Les empreses contractistes de les llars d’infants municipals hauran de presentar per Registre General d’entrada de l’Ajuntament, mensualment o quan s’indiqui, un justificant amb la relació de l’infant becat, amb desglossament dels ajuts per escolarització i menjador. Els justificants hauran d’anar signats i segellats per la direcció del centre.

Les empreses adjudicatàries únicament cobraran a les famílies beneficiàries dels ajuts la diferència entre l’ajut atorgat i el preu total del servei.

Els justificants seran revisats pel Servei d’Educació de l’Ajuntament que tramitarà la seva aprovació per l’òrgan competent i posterior pagament.

Els justificants hauran de presentar-se d’acord amb el corresponent formulari, i que conté la següent informació:
· Nom de la Llar d’infants
· Nom de l’adjudicatària i dades fiscals
· Núm. del justificant, mes i data
· Imports menjador i/o assistència
· Concepte: Ajuts per a assistència a la Llar d’infants i menjador escolar
· Curs
· Detall individualitzat dels ajuts de tots els infants


10.- Quantia dels ajuts

L’import màxim susceptible a ser becat serà l’indicat a l’ordenança de preus públics vigent en cada moment (annex 3 - Servei de llars d’infants municipals). 


11.- Procediment de concessió i criteris

El procediment de concessió dels ajuts regulats en les presents Bases serà el de concurrència no competitiva.


Els criteris de concessió seran els indicats a l’ordenança de preus públics vigent en cada moment (annex 3 Servei de llars d’infants municipals).

Per a la determinació de la renda dels membres computables que hagin presentat declaració per l’impost sobre la renda de les persones físiques, es calcularà a partir dels ingressos nets anuals de la Declaració de la renda o certificat d’ingressos de l’exercici anterior a la convocatòria dels ajuts.
Per a aquelles famílies en les que algun membre no hagi presentat la Declaració de Renda, es desestimarà, segons indica l’apartat 4.5 d’aquestes bases.

Membres de la Unitat Familiar de Convivència:

S’entén que la unitat familiar està formada pels progenitors, o qualsevol d’ells en cas de família monoparental, i els infants, hi convisquin o no. 

12.- Crèdit pressupostari

Les beques aniran a càrrec de l’aplicació pressupostària 14100.323.48903 Transf a famílies llars d'infants- Educació d’acord amb les disponibilitats pressupostàries i la dotació que derivi d’aquest. Tanmateix, el crèdit inicial disponible es podrà ampliar amb subjecció a la normativa vigent.


13.- Òrgans competents

L'òrgan responsable de la instrucció del procediment per a la concessió dels ajuts previstos en les presents bases serà el Servei d’Educació de l’Ajuntament.
La Junta de Govern Local, o l’alcaldessa en casos d’urgència o excepcionals, serà l’Òrgan competent per a l’aprovació de:
· la Valoració dels expedients, i Resolució dels atorgaments, així com la Justificació dels ajuts atorgats.


14.- Procediment de tramitació dels ajuts

El procediment de Valoració i Atorgament, tant en convocatòria ordinària com extraordinària serà:

Rebudes les sol·licituds es procedirà a la revisió dels expedients per part del Servei d’Educació de l’ajuntament.
· Si es detecta manca de documentació i/o informació en algun expedient, es procedirà d’acord amb el que s’especifica al punt 8 d’aquestes Bases.
· Les dades de les famílies que han sol·licitat ajut es traslladaran a Serveis Socials i/o Diversitat i Ciutadania per tal que ens emetin els informes de seguiment que siguin procedents, si escau. Un cop emesos els corresponents informes, es procedirà a la valoració i a l’atorgament o desestimació de l’ajut.
· La resolució de l’atorgament es sotmetrà a tràmit d’informació pública durant el termini de 10 dies hàbils que comptaran a partir de l’endemà de la publicació del corresponent anunci al 

Butlletí Oficial de la Província de Barcelona. També es publicarà a l’E-tauler i a la web municipal www.santperederibes.cat i als taulers d’anuncis de les llars d’infants. Durant aquest període les persones interessades podran presentar les al·legacions que considerin oportunes al Registre General de l’Ajuntament per les vies habilitades. 
· La resolució definitiva de l’expedient es notificarà a l’adjudicatària que ha de publicar el llistat de beneficiaris 15 dies al tauler d’anuncis de la llar d’infants.

15.- Acceptació de la subvenció

Transcorregut el termini d’informació pública de l’acord d’atorgament o desestimació de l’ajut, si la persona beneficiària no ha presentat o manifestat les seves objeccions, s’entendrà que l’ajut ha estat acceptat tàcitament. 


16.- Clàusula sobre protecció de dades

D’acord amb el que estableixen els articles 13 del Reglament 2016/679 del Parlament Europeu i del Consell de 27 d’abril de 2016 (RGPD) es facilita la següent informació bàsica sobre protecció de dades:

1. Responsable del tractament de les seves dades

El responsable del tractament de les dades que els sol·licitants facilitin durant el procediment per a la gestió dels ajuts a l’escolarització i a l’ús del menjador de les llars d’infants municipals és l’Ajuntament de Sant Pere de Ribes, amb domicili a al Plaça de la Vila, 1 - 08810 – Ribes / Plaça de la Vinya d’en Petaca, 1 – 08812 Les Roquetes. Pot dirigir qualsevol consulta sobre el tractament de les seves dades al Delegat de Protecció de Dades de l’Ajuntament de Sant Pere de Ribes mitjançant correu electrònic dpd@santperederibes.cat.

1.  Finalitat del tractament de dades personals

L’Ajuntament de Sant Pere de Ribes tractarà la informació facilitada pels sol·licitants d’ajuts a l’escolarització i a l’ús del menjador de les llars d’infants municipals amb la finalitat de gestionar els esmentats ajuts. Les dades seran conservades durant el temps necessari  per a la gestió integral dels ajuts, des de l’anàlisi dels requisits per a l’atorgament fins a la justificació i pagament i, en qualsevol cas, fins que l’interessat no sol·liciti la supressió. 

1. Quina és la legitimació per al tractament de les seves dades

La base legal per al tractament de les seves dades es troba a la Llei 13/2006 a tenor de la qual s’estableix que les prestacions socials de caràcter econòmic resten condicionades a la comprovació per part de l’entitat gestora, de l’estat real de necessitat de l’individu protegit. Per tant la denegació del consentiment per part del sol·licitant de l’ajut per al tractament i comprovació de les dades personals, comportaria la impossibilitat del gestor per determinar si el sol·licitant compleix els requisits i en conseqüència la denegació de l’ajut. 
Els formularis per sol·licitar els ajuts inclouran les perceptives caselles per a atorgar  el consentiment i es farà constar mitjançant casella a marcar per l’interessat. 

1. A quins destinataris es comunicaran les seves dades:


Atès el caràcter específic d’aquests ajuts, la persona sol·licitant que prengui part en la corresponent convocatòria accepta expressament la cessió de les seves dades al centre educatiu i a les empreses gestores de les llars d’infants municipals. 
No es cediran dades a cap altre tercer excepte obligació legal.

1. Quins són els seus drets respecte de les dades que ens facilita

Qualsevol persona té dret a obtenir confirmació sobre si a l’Ajuntament de Sant Pere de Ribes es tracten dades personals que li pertanyen o no. 
Les persones interessades tenen dret a accedir a les seves dades personals, així com a sol·licitar la rectificació de les dades inexactes, en el seu cas, sol·licitar la supressió quan, entre d’altres motius, les dades ja no siguin necessàries per a les finalitats per las quals van ser recollides. 

En determinades circumstàncies, els interessats podran sol·licitar la limitació del tractament de les seves dades, en aquest cas, les dades es conservaran únicament per a l’exercici o la defensa de reclamacions. 

Per motius relacionats amb la seva situació particular, els interessats podran oposar-se al tractament de les seves dades. L’Ajuntament de Sant Pere de Ribes deixarà de tractar les seves dades, excepte per motius legítims necessaris, o per a l’exercici o la defensa de possibles reclamacions. 
L’interessat també tindrà dret a la portabilitat de les seves dades.
Els interessats podran exercir els seus drets mitjançant la Sol·licitud/formulari per a l’exercici dels drets sobre les dades personals. La sol·licitud degudament complimentada podrà lliurar-se en una de les Oficines d’atenció Ciutadana de l’Ajuntament de Sant Pere de Ribes o enviar mitjançant correu electrònic a dpd@santperederibes.cat. Opcionalment, podrà dirigir-se a l’autoritat de control competent per a obtenir informació addicional relativa als seus drets. 
El consentiment atorgat per a una finalitat específica podrà ser retirat en qualsevol moment, mitjançant la manifestació expressa fefaent. 
Els interessats podran presentar una reclamació davant l’Autoritat de Control, quan no hagin obtingut satisfacció en el exercici dels seus drets, mitjançant el formulari Reclamació davant l’Autoritat de Control que podrà lliurar-se en una de les Oficines d’atenció Ciutadana de l’Ajuntament de Sant Pere de Ribes o enviar mitjançant correu electrònic a dpd@santperederibes.cat.

1. Com hem obtingut les seves dades:

Les dades personals que tractem a l’Ajuntament de Sant Pere de Ribes han estat proporcionades directament pels interessats o autoritzada la consulta a través del servei Via Oberta, Administració tributària i INSS i les categories de dades que gestionem són:
Dades acreditatives de la persona física o jurídica.
Dades postals o electròniques. 
Dades sobre les situacions familiars.
Dades econòmiques.
Dades laborals.



17.- Obligacions i requisits dels beneficiaris

Són obligacions de les persones beneficiàries d'aquests ajuts, a més de les especificades en l'article 14 LGS, les que s'indiquen seguidament. El seu incompliment originarà les responsabilitats que en cada cas corresponguin i la incoació de l'expedient de reintegrament de la subvenció.

1. La persona beneficiària d'una subvenció està obligada a sotmetre a les actuacions de comprovació i de control financer que realitzi la Intervenció General de l'Entitat, i a aportar tota la informació que els sigui requerida en l'exercici de les actuacions anteriors i en relació a la subvenció concedida.

2. Els documents de qualsevol tipus justificatius de l'aplicació dels fons rebuts seran conservats durant un període no inferior als 6 anys, a comptar de la finalització del termini de presentació de les justificacions.

3. L’incompliment d’aquestes obligacions originarà les responsabilitats que en cada cas corresponguin i podrà suposar la revocació, reducció o reintegrament dels ajuts concedits.

Que COMPLEIXEN els requisits assenyalats en els punts 2 i 3 de l’art.13 de la Llei 38/2003, de 17 de novembre, general de subvencions.


18.- Altres consideracions

Es constitutiu de motiu d’extinció:

1. Quan la família sol·licitant no hagi fet efectiu el pagament del percentatge no becat en el termini de temps que indiqui el preu públic.

Es constitutiu de denegació:

1. Quan els/les usuaris/àries siguin susceptibles d’entrar a qualsevol altra convocatòria d’ajuts que per aquests conceptes es plantegen des de diverses administracions.

2. Quan la documentació presentada no justifiqui de manera adequada la situació econòmica o be sigui contradictòria, i la persona sol·licitant a requeriment del Servei d’Educació no ho justifiqui de forma fefaent.


19.- Circumstàncies que poden donar lloc a la modificació de la resolució

Les Resolucions de Valoració i Atorgament o desestimació dels ajuts es podran revisar d’ofici, o prèvia sol·licitud de les persones interessades (famílies, llars d’infants municipals o empreses gestores):
a) Quan es produeixi una alteració en les condicions que van determinar la concessió dels ajuts.
b) Quan la persona beneficiària hagi obtingut per a la mateixa actuació altres subvencions, ajudes o aportacions de qualsevol origen, públic o privat, que sumades superin el cost total de l’escolarització i l’ús del menjador subvencionats.


20.- Publicitat de les subvencions concedides

Les subvencions concedides a l’empara d’aquestes bases seran objecte de publicitat, amb indicació de la convocatòria, l’aplicació pressupostària, la persona beneficiària, la quantitat concedida i la finalitat de la subvenció, en els mitjans corresponents, si s’escau. S’hauran de publicar les Bases a la Base de Dades Nacional de Subvencions, BDNS ( art. 20 LGS).


21.- Infraccions i sancions

En matèria d'infraccions i sancions s'aplicarà el que disposa el títol IV de la LGS, en el Títol IV del RLGS i a l'Ordenança General de Subvencions de l'Entitat.


22.- Règim jurídic supletori

En tot el no previst expressament en aquestes bases, seran d'aplicació la Llei 38/2003, de 17 de novembre, General de Subvencions, el Reial Decret 887/2006, de 21 de juliol pel qual s'aprova el seu Reglament de desenvolupament, la Ordenança General de Subvencions de l'Entitat, les Bases d'Execució del Pressupost General per al present exercici, la Llei 39/2015, d’1 d’octubre, del Procediment Administratiu Comú a les Administracions Públiques, i la resta de legislació concordant.


L’Ajuntament de Sant Pere de Ribes compleix amb el que estableix el Reglament 2016/679 del Parlament Europeu i del Consell de 27 d’abril de 2016, i la Llei Orgànica 3/2018, de 5 de desembre, de Protecció de Dades Personals i garantia dels drets digitals.
Per a més informació adreceu-vos a http://www.santperederibes.cat o directament a l’Ajuntament.

